CELEX: 
Language: hr
Date: 2017-11-16 00:00:00
Title: DELEGIRANA UREDBA KOMISIJE (EU) …/... o utvrđivanju paušalnog smanjenja carina na uvoz sirka u Španjolsku iz trećih zemalja

OBRAZLOŽENJE
            
            
               1.KONTEKST DELEGIRANOG AKTA
            
            
               Kako bi carinske kvote za uvoz 2 000 000 tona kukuruza i 300 000 tona sirka u Španjolsku i carinske kvote za uvoz 500 000 tona kukuruza u Portugal stupile na snagu, Komisija je člankom 185. Uredbe (EU) br. 1308/2013 Europskog parlamenta i Vijeća ovlaštena za donošenje delegiranih akata.
            
            
               2.SAVJETOVANJA PRIJE DONOŠENJA AKTA
            
            
               Savjetovanje s delegatima iz država članica provedeno je u okviru sastanka stručne skupine za zajedničku organizaciju tržišta poljoprivrednih proizvoda radi razmjene mišljenja o ovom aktu te kako bi se u obzir uzelo stručno znanje nacionalnih tijela.
            
            
               3.PRAVNI ELEMENTI DELEGIRANOG AKTA
            
            
               Na temelju članka 185. Uredbe (EU) br. 1308/2013 svrha je delegiranog akta primjena paušalnog smanjenja carina na uvoz sirka u Španjolsku, koje će se iznimno primjenjivati u razdoblju uvoza nakon kraja 2017., odnosno do 28. veljače 2018., jer bi zbog vremenskog ograničenja povezanog sa zakonodavnim okvirom za donošenje delegiranih akata ova Uredba mogla stupiti na snagu u prosincu 2017.
            
            
               DELEGIRANA UREDBA KOMISIJE (EU) …/...
            
            
               оd 16.11.2017.
            
            
               o utvrđivanju paušalnog smanjenja carina na uvoz sirka u Španjolsku iz trećih zemalja
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007
                  1
               , a posebno njezin članak 185., 
            
            
               budući da:
            
            
               (1)U kontekstu sporazuma sklopljenih u okviru Urugvajskog kruga multilateralnih trgovinskih pregovora
                  2
                Unija se obvezala dopustiti Španjolskoj uvoz količine od 300 000 tona sirka godišnje.
            
            
               (2)U razdoblju od 1. siječnja do 7. kolovoza 2017. u Španjolsku je uvezeno 103 967 tona sirka. Tijekom tog razdoblja utvrđen je iznos carine na uvoz sirka od 0 EUR po toni u skladu s Uredbom Komisije (EU) br. 642/2010
                  3
               . Od 8. kolovoza 2017. i ponovnog uvođenja pozitivne stope carine na uvoz sirka u skladu s Uredbom (EU) br. 642/2010 u Španjolsku je uvezeno 26 250 tona sirka.
            
            
               (3)Kako bi se osiguralo da se uvozne kvote u cijelosti iskoriste, člankom 6. Uredbe Komisije (EZ) br. 1296/2008
                  4
                predviđena je mogućnost smanjenja stope uvozne carine utvrđene u skladu s Uredbom (EU) br. 642/2010.
            
            
               (4)Uzimajući u obzir uvjete na tržištu sirka, osobito činjenicu da je njegova cijena na globalnom tržištu viša od cijene kukuruza, potrebno je primjenjivati paušalno smanjenje jednako stopostotnom iznosu uvozne carine utvrđene u skladu s Uredbom (EU) br. 642/2010 u pogledu količine sirka za uvoz u Španjolsku u okviru carinske kvote otvorene 1. siječnja 2017. u skladu s Uredbom (EZ) br. 1296/2008.
            
            
               (5)Uzimajući u obzir vremenska ograničenja povezana s donošenjem delegiranog akta te potrebu da se uvozne kvote u cijelosti iskoriste, primjereno je predvidjeti primjenu paušalnog smanjenja u razdoblju nakon kraja kvotne godine 2017.,
            
         
         
            
               DONIJELA JE OVU UREDBU:
            
            
               Članak 1.
            
            
               Utvrđuje se paušalno smanjenje carine na uvoz sirka, kako je navedeno u članku 6. Uredbe (EZ) br. 1296/2008, jednako stopostotnom iznosu carine na uvoz sirka utvrđene u skladu s Uredbom (EU) br. 642/2010. To će se smanjenje primjenjivati na preostale raspoložive količine sirka za uvoz u Španjolsku u okviru carinske kvote otvorene 1. siječnja 2017. u skladu s Uredbom (EZ) br. 1296/2008.
            
            
               Članak 2.
            
            
               Ova Uredba stupa na snagu trećeg dana od dana objave u Službenom listu Europske unije.
            
            
               Prestaje vrijediti 28. veljače 2018.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 16.11.2017.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        SL L 347, 20.12.2013., str. 671.
               
               
                  
                     (2)
                  
                        Odluka Vijeća 94/800/EZ od 22. prosinca 1994. o sklapanju u ime Europske zajednice, s obzirom na pitanja iz njezine nadležnosti, sporazuma postignutih u Urugvajskom krugu multilateralnih pregovora (1986. – 1994.) (SL L 336, 23.12.1994., str. 1.).
               
               
                  
                     (3)
                  
                        Uredba Komisije (EZ) br. 642/2010 od 20. srpnja 2010. o pravilima za primjenu Uredbe Vijeća (EZ) br. 1234/2007 u pogledu uvoznih carina za sektor žitarica (SL L 187, 21.7.2010., str. 5.).
               
               
                  
                     (4)
                  
                        Uredba Komisije (EZ) br. 1296/2008 od 18. prosinca 2008. o utvrđivanju detaljnih pravila za primjenu carinskih kvota za uvoz kukuruza i sirka u Španjolsku te za uvoz kukuruza u Portugal (SL L 340, 19.12.2008., str. 57.).